ET Euroopa Liidu Teataja C 35/9

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 35/09

Käesoleva dokumendi avaldamine võimaldab esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„HALBERSTÄDTER WÜRSTCHEN”

EÜ nr: DE-PGI-0005-0615-02.07.2007

KGT ( X ) KPN ( )

1. Nimetus:

„Halberstädter Würstchen”

2. Liikmesriik või kolmas riik:

Saksamaa

3. Põllumajandustoote või toidu kirjeldus:

3.1. Toote liik:

Klass 1.2. Lihatooted (kuumtöödeldud, soolatud, suitsutatud jne)

3.2. Toote kirjeldus, mida punktis 1 esitatud nimetus tähistab:

Toode „Halberstädter Würstchen” on peenike, piklik naturaalsooles (lambasool) keeduvorst, mida pakutakse müügiks ainult konserveeritud tootena.

Tootele on iseloomulikud tume suitsuvärv, ainuomane intensiivne suitsumaitse ja pöögisuitsulõhn. Need tekkivad vorstide mitmeetapilisel suitsutamisel allmaa-väävlipõletuskoldega ühendatud suitsutusahjudes, mille jooksul muudetakse õhuniiskust ja suitsutusahju suitsu tihedust lühiajaliste temperatuuritõusudega kuni 110 °C. Hõõgumise ja suitsu temperatuuri suunatud juhtimisega saadakse värvi ja maitset mõjutavad koostisosad, mis on määrava tähtsusega toote „Halberstädter Würstchen” maitse ja tumeda värvi saamisel.

— Paksus: 20–24 mm

— Pikkus: 12–18 cm

— Kaal: 50–90 g

— Vorstikeste koostis:

— sealiha: ca 45 %;

— veiseliha: ca 15 %;

— seapekk: ca 15 %;

— naturaalne sool (lambasool): ca 1,5 %;

— joogivesi: ca 18 %;

— nitritsool: ca 2 %;

— maitseained (eriti valge pipar ja muskaadiõis): ca 1,5 %;

— lisaained: ca 2 %;

— rasvasisaldus: 20 % (± 5 %);

— sidekoevalguta lihavalk: vähemalt 7,5 %.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Kõik tootmisetapid, sh eelkonditsioneerimine, kuivatamine, suitsutamine, keetmine, laagerdumine ja säilimiskõlblikuks muutmine toimuvad määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

—

4. Geograafilise piirkonna täpne määratlus:

Halberstadti linna piirkond

5. Seos piirkonnaga:

5.1. Geograafilise piirkonna eripära:

Toote „Halberstädter Würstchen” tootmine toimub Halberstadti linna määratletud geograafilises piirkonnas. Tegemist on saja aasta pikkuse traditsiooniga tootega, mille heale maine panid aluse ainult Halberstadti linnapiirkonnas tootmisega tegelenud äriühing Friedrich Heine ja selle õigusjärgsed äriühingud.

Määratletud geograafilises piirkonnas kasutatav suitsutamine allmaa-väävlipõletuskoldega ühendatud suitsutusahjudes on juba üle 100 aasta kõnealuse traditsioonilise meetodi alusel toodetava toote omaduste saavutamise eeltingimus.

Suitsutusahi on müüritud šamottkividest, mis on suitsutamise soojustehniliste nõuete seisukohalt väga olulise tähtsusega. Lisaks sellele on suitsutusahju sisemüüriks laotud šamottkividel oluline omadus sisse imada suitsu negatiivseid osiseid. Kõnealused negatiivsed osised ei sattu sel moel vorstikestesse, nii et vorstikeste sees pääsevad mõjule vaid maitset andvad ained.

Kuumsuitsutus toimub keskmise temperatuuri 60–75 °C juures 40–50 minuti jooksul. Suitsutusahju suitsutuskambri temperatuuri reguleeritakse otsese suitsutustulega nii, et temperatuur tõuseb vahelduvalt lühiajaliselt kuni 110 °C ning seetõttu väheneb pidevalt õhuniiskus, mis sõltub temperatuuri kõikumisest. Suits tekib ja suitsutamine toimub samas ruumis; aset leiab hõõgudes lõpuni põlemise protsess.

Suitsu tekitamiseks kasutatakse 52 % niiskusega pöögilaastu ja -saepurusegu kaalusuhtega 70:30. See on eeltingimus suitsutusprotsessi temperatuuri suunamiseks nii, et tekiks piisaval hulgal kõiki olulisi soovitud suitsutuskoostisosi, mis ladestuvad soole pealispinnal. Hõõgumise ja suitsu temperatuuri sihipärase juhtimisega toodetakse värvi ja lõhna andvaid koostisosi, mis on olulised toote „Halberstädter Würstchen” maitse ja tumeda värvi saamisel.

Vahetu suitsutamine toimub mitmes etapis, millele on tunnuslikud suitsuahju eri temperatuuriga suitsutusajad, mille jooksul saavutatakse temperatuurivahemikud ja temperatuuri tõus 75–80 °C, 85–90 °C, 95–100 °C ja üle 110 °C.

Suitsutamise ajal eri temperatuuride ja ettenähtud aja jooksul kõnealuste temperatuurivahemike säilitamine sõltub suitsutusmeistri erialastest oskustest. Temperatuure ja eri temperatuurivahemikke saadakse suitsutusahju tulekoldes hõõguvate tulepesade tekitamisega. Seejuures on väga oluline suitsutusmeistri oskus tuld teha ja seega suitsu temperatuuri ning tulepesade moodustamise ja nende laialiajamisega soovitud temperatuurivahemikke saavutada. Need toimingud põhinevad allmaa-väävlipõletuskoldega ühendatud suitsutusahjudes tule tegemisel, mis on oluline eeltingimus kõnealuse toote säästvas suitsutamises. Kõnealust protsessi määrab ka temperatuuri käsitsi juhtimine suitsutamise ajal, kuna suitsutusprotsessi jooksul muutub ja väheneb pidevalt õhuniiskus ja ahjusuitsu tihedus, mis on olulised toote iseloomulike tunnuste kujunemiseks.

5.2. Toote eripära:

Tootele „Halberstädter Würstchen” on eriti iseloomulik ainuomane, intensiivne suitsumaiste ja tume värv, mis eristab seda muu päritoluga sarnastest toodetest.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Punktis 5. 2 kirjeldatud toote eritunnused on tingitud punktis 5.1 kirjeldatud suitsutusahjus toimuvast traditsioonilisest suitsutusprotsessist.

Kõnealune ahjusuits on ainulaadne ja selles suitsutamine on selgelt eristatav kaasaegsetes kuumsuitsutusahjudes toimuvast suitsutusprotsessist.

Suhtelise õhuniiskuse vähenemine < 25 % ja toote sisu stabiilsus tagavad, et töödeldavad vorstikesed taluvad erakordselt kõrget kuumust kahjustusteta.

Niiskete etappide jooksul toimub olulisel määral suitsuosiste ladestumine; kuivade ja kuumade etappide ajal aga eri suitsuosiste ning naturaalsoole koostisosade ja selles oleva sisu omavahelised reaktsioonid.

Traditsiooniline, iseloomulik maitsestamine ning eriti kõnealuste toodete eritöötlemine annavad tootele ainuomase maitse ja erilise välimuse. Toote „Halberstädter Würstchen” ainulaadse maitse tagavad traditsiooniks saanud retseptuur ja maitseainesegud ning traditsiooniline suitsutusmeetod, mille puhul suitsutusmeistri oskustest sõltuv suitsutusahju temperatuuri reguleerimine on eeltingimuseks tootele iseloomuliku maitse ja vorstikesta erilise välise värvivarjundi tagamisel.

Toote „Halberstädter Würstchen” eriline välimus põhineb Halberstadti vorstitootmise rohkem kui saja aasta pikkusel traditsioonil.

Toodet „Halberstädter Würstchen” valmistas esimest korda Halberstadti linna meisterlihunik Friedrich Heine 23. novembril 1883. Aasta hiljem rajas sama lihunik Halberstadtis vorstivabriku. 1896. aastal tunnustati Friedrich Heinet kokakunstinäitusel avalikult tema toodete eest; samal aastal konserveeriti kõnealused vorstikesed esmakordselt karpidesse ning seda esitleti uudistootena Wiesbadeni kokakunstinäitusel. 1913. aastal asutas Friedrich Heine Halberstadtis uue, tol ajal Euroopa kõige kaasaegsema ja suurema vorstivabriku.

Möödunud sajandi algul ei olnud peaaegu ühtegi jaamasööklat, kus ei oleks pakutud toodet „Halberstädter Würstchen”. Sama võis öelda ka reisirongide restoranvagunite kohta, kus samuti pakuti konserveeritud toodet „Halberstädter Würstchen”. Toodet „Halberstädter Würstchen” toodetakse tänapäevalgi Halberstadtis traditsioonilistes tootmiskohtades mitu tonni päevas.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

Toote spetsifikaat ja Saksa Patendi- ja Turuameti (Deutsches Patent- und Markenamt) täitevotsus avaldati 22 august. 2007. aasta väljaande „DE Markenblatt” 25. köites.